**【太上道德經︼**

**淨 心 神 咒**

**太上台星，應變無停，驅邪縛魅，保命護身，智慧明淨，心神安寧，三魂永久，魄無喪傾，急急如律令。**

**淨 口 神 咒**

**丹朱口神，吐穢除氛，舌神正倫，通命養神，羅千齒神，卻邪衛真，喉神虎噴，氣神引津，心神丹元，令我通真，思神鍊液，道炁常存，**

**急急如律令。**

**淨 身 神 咒**

**靈寶天尊，安慰身形，弟子魂魄，五臟玄冥，青龍白虎，隊仗紛紜，朱雀玄武，侍衛我身，急急如律令。**

**淨天地解穢咒**

**天地自然，穢氣氛散，洞中玄虛，晃朗太元，八方威神，使我自然，靈寶符命，普告九天，乾羅嗒哪，洞罡太玄，斬妖縛邪，度人萬千，中山神咒，元始玉文，授持一遍，卻病延年，按行五嶽，八海知聞，魔王束手，侍衛我軒，凶穢消散，道炁常存，急急如律令。**

**安 神 咒**

**元始安鎮，普告萬靈，嶽瀆真官，上下祇神，左社右稷，不得妄驚，回向正道，內外澄清，各安方位，備守壇庭，太上有命，搜捕邪精，**

**護法神王，保衛誦經，皈依大道，元亨利貞，急急如律令。**

**恭請**

**道祖太上老君寶誥 志心歸命禮（三稱）**

**隨方設教，歷劫度人。為皇者師、帝者師、王者，假名易號；立天之道、地之道、人之道，隱聖顯凡。總千二百之官軍；包萬億重之梵炁。化行今古，著道德凡五千言；主握陰陽，命雷霆用九五數。大悲大願大聖大慈。**

**太上老君道德天尊。（三稱九叩）**

**【太 上道 德 經】**

**第 一 章**

**道可道，非常道；名可名，非常名。**

**無名天地之始，有名萬物之母。**

**故常無欲以觀其妙，常有欲以觀其徼。此兩者同出而異名，同謂之玄，玄之又玄，眾妙之門。**

**第 二 章**

**天下皆知美之為美，斯惡已；皆知善之為善，斯不善已。故有無相生，難易相成，長短相形，高下相傾，音聲相和，前後相隨。**

**是以聖人處無為之事，行不言之教**

**，萬物作焉而不辭；生而不有，為而不恃，功成而弗居；夫唯弗居，是以不去。**

**第 三 章**

**不尚賢，使民不爭；不貴難得之貨，使民不為盜；不見可欲，使心不亂。**

**是以聖人之治，虛其心，實其腹，**

**弱其志，強其骨。常使民無知無欲，**

**使夫智者不敢為也。為無為，則無**

**不治。**

**第 四 章**

**道沖而用之，或不盈。淵兮似萬物之宗；挫其銳、解其紛、和其光、同其塵。湛兮似若存。吾不知誰之子，象帝之先。**

**第 五 章**

**天地不仁，以萬物為芻狗；聖人不仁，以百姓為芻狗。**

**天地之間，其猶橐籥乎！虛而不屈、動而愈出，多言數窮，不如守中。**

**第 六 章**

**谷神不死，是謂玄牝。玄牝之門。**

**是謂天地根。綿綿若存，用之不**

**勤。**

**第 七 章**

**天長地久，天地所以能長且久者，以其不自生，故能長生。**

**是以聖人後其身而身先，外其身而身存。非以其無私耶？故能成其私。**

**第 八 章**

**上善若水，水善利萬物而不爭。處**

**眾人之所惡，故幾於道。**

**居善地，心善淵，與善仁，言善信，**

**政善治，事善能，動善時。夫唯不爭，故無尤。**

**第 九 章**

**持而盈之，不如其已；揣而銳之，不可長保；金玉滿堂，莫之能守；富貴而驕，自遺其咎。功成名遂，身退，天之道。**

**第 十 章**

**載營魄抱一，能無離乎？專氣致柔，能嬰兒乎？滌除玄覽，能無疵乎？愛民治國，能無為乎？天門開闔，能為雌乎？明白四達，能無知乎？**

**生之畜之，生而不有，為而不恃，**

**長而不宰，是謂玄德。**

**第 十 一 章**

**三十輻，共一轂，當其無，有車之**

**用。埏埴以為器，當其無，有器之**

**用。鑿戶牖以為室，當其無，有室**

**之用。故有之以為利，無之以為用。**

**第 十 二 章**

**五色令人目盲，五音令人耳聾，五味令人口爽，馳騁田獵令人心發狂；難得之貨，令人行妨。**

**是以聖人為腹不為目，故去彼取此。**

**第 十 三 章**

**寵辱若驚，貴大患若身。何謂寵辱若驚？寵為上、辱為下，得之若驚，失之若驚，是謂寵辱若驚。何謂貴大患若身？吾所以有大患者，為吾有身。及吾無身，吾有何患？**

**故貴以身為天下者，則可寄於天下；愛以身為天下者，乃可以託於天下。**

**第 十 四 章**

**視之不見名曰夷。聽之不聞名曰希。搏之不得名曰微。此三者不可致詰，故混而為一。其上不皦，其下不昧，繩繩兮不可名，復歸於無物。是謂無狀之狀，無象之象，是謂惚恍。迎之不見其首，隨之不見其後。**

**執古之道，以御今之有。能知古始，是謂道紀。**

**第 十 五 章**

**古之善為士者，微妙玄通，深不可識。夫唯不可識，故強為之容。**

**豫兮若冬涉川，猶兮若畏四鄰，儼兮其若客，渙兮若冰之將釋，敦兮其若樸，曠兮其若谷，渾兮其若濁。孰能濁以止靜之徐清，孰能安以久動之徐生。保此道者不欲盈；夫唯不盈，故能敝不新成。**

**第 十 六 章**

**致虛極，守靜篤。萬物並作，吾以觀其復。夫物芸芸，各復歸其根，**

**歸根曰靜，靜曰復命。復命曰常，知常曰明；不知常，妄作凶。知常**

**容，容乃公，公乃王，王乃天，天**

**乃道，道乃久，沒身不殆。**

**第 十 七 章**

**太上，下知有之；其次，親之譽之；其次，畏之；其次，侮之。**

**故信不足焉。悠兮其貴言。功成事遂，百姓皆謂我自然。**

**第 十 八 章**

**大道廢，有仁義；智慧出，有大偽；六親不和，有孝慈；國家昏亂，有忠臣。**

**第 十 九 章**

**絕聖棄智，民利百倍；絕仁棄義，民復孝慈；絕巧棄利，盜賊無有；此三者，以為文不足，故另有所屬，見素抱樸，少思寡欲。**

**第二 十 章**

**絕學無憂，唯之與阿，相去幾何？善之與惡，相去若何？人之所畏，不可不畏。荒兮其未央哉！眾人熙熙，如享太牢，如春登臺。我獨泊兮其未兆，如嬰兒之未孩。乘乘兮若無所歸！眾人皆有餘，而我獨若遺。我愚人之心也哉！沌沌兮！俗人昭昭，我獨若昏。俗人察察，我獨悶悶。澹兮其若海，飂兮若無所止。眾人皆有以，我獨頑且鄙。我獨異於人，而貴食母。**

**第二十一章**

**孔德之容，唯道是從。道之為物，**

**唯恍唯惚，惚兮恍兮，其中有象；**

**恍兮惚兮，其中有物；窈兮冥兮，**

**其中有精。其精甚真，其中有信。**

**自古及今，其名不去，以閱眾甫。**

**吾何以知眾甫之然哉？以此。**

**第 二 十 二 章**

**曲則全，枉則直，窪則盈，敝則新，少則得，多則惑。是以聖人抱一為天下式。不自見故明；不自是故彰；不自伐，故有功；不自矜，故長。**

**夫惟不爭，故天下莫能與之爭。古之所謂曲則全者，豈虛言哉！誠全而歸之。**

**第 二 十 三 章**

**希言自然，故飄風不終朝，驟雨不終日。孰為此者？天地。天地尚不能久，而況於人乎？故從事於道者，道者同於道；德者，同於德；失者，同於失。同於道者，道亦樂得之；同於德者，德亦樂得之；同於失者，失亦樂得之。信不足焉，有不信焉。**

**第 二 十 四 章**

**跂者不立，跨者不行。自見者不明，自是者不彰，自伐者無功，自矜者**

**不長。**

**其於道也，曰：餘食贅形。物或惡之，故有道者不處也。**

**第 二 十 五 章**

**有物混成，先天地生。寂兮寥兮，獨立而不改，周行而不殆，可以為天下母。吾不知其名，字之曰道，強為之名曰大。大曰逝，逝曰遠，遠曰反。**

**故道大、天大、地大、王亦大。域中有四大，而王居其一焉！人法地，地法天，天法道，道法自然。**

**第 二 十 六 章**

**重為輕根，靜為躁君；是以聖人終**

**日行不離輜重，雖有榮觀，燕處超**

**然。奈何萬乘之主，而以身輕天下？輕則失臣，躁則失君。**

**第 二 十 七 章**

**善行無轍跡，善言無瑕謫，善計不用籌策，善閉無關楗而不可開，善結無繩約而不可解。是以聖人常善救人，故無棄人；常善救物，故無棄物。 是謂襲明。**

**故善人者，不善人之師；不善人者，善人之資。不貴其師，不愛其資；雖智大迷，是謂要妙。**

**第 二 十 八 章**

**知其雄，守其雌，為天下谿；為天**

**下谿，常德不離，復歸於嬰兒。知其白，守其黑，為天下式。為天下式，常德不忒，復歸於無極。知其榮，守其辱，為天下谷。為天下谷，常德乃足，復歸於樸。樸散則為器，聖人用之，則為官長。故大制不割。**

**第 二 十 九 章**

**將欲取天下而為之，吾見其不得已。天下神器，不可為也，不可執也。為者敗之，執者失之。故物，或行或隨，或歔或吹，或強或羸，或載或隳。是以聖人去甚、去奢、去泰。**

**第 三 十 章**

**以道佐人主者，不以兵強天下，其事好還。師之所處，荊棘生焉！大軍之後，必有凶年。故善者果而已，不敢以取強。果而勿矜，果而勿伐，果而勿驕。果而不得已，果而勿強。物壯則老，是謂不道，不道早已。**

**第 三 十 一 章**

**夫佳兵者，不祥之器。物或惡之，故有道者不處。是以君子居則貴左，用兵則貴右。兵者，不祥之器，非君子之器，不得已而用之，恬淡為上。勝而不美，而美之者，是樂殺人。夫樂殺人者，不可得志於天下矣！故吉事尚左，兇事尚右。偏將軍居左，上將軍居右，言以喪禮處之，殺人眾多，以悲哀泣之。戰勝，以喪禮處之。**

**第 三 十 二 章**

**道常無名。樸，雖小，天下不敢臣。侯王若能守，萬勿將自賓。天地相合，以降甘霖。民莫之令而自均。始制有名，名亦既有，夫亦將知止，知止可以不殆。譬道之在天下，猶川谷之與江海。**

**第 三 十 三 章**

**知人者智，自知者明。勝人者有力，自勝者強。知足者富，強行者有志。不失其所者久，死而不忘者壽。**

**第 三 十 四 章**

**大道氾兮，其可左右。萬物恃之以**

**生而不辭，功成不名有，愛養萬物**

**而不為主。**

**故常無欲，可名於小；萬物歸焉而不為主，可名於大。是以聖人終不為大，故能成其大。**

**第 三 十 五 章**

**執大象，天下往；往而不害，安平**

**泰。樂與餌，過客止。道之出口，**

**淡乎，其無味。視之不足見，聽之不足聞，用之不可既。**

**第 三 十 六 章**

**將欲歙之，必固張之；將欲弱之，必固強之；將欲廢之，必固興之；將欲奪之，必固與之，是謂微明。**

**柔勝剛，弱勝強。魚不可脫於淵，國之利器，不可以示人。**

**第 三 十 七 章**

**道常無為，而無不為。侯王若能守，萬物將自化；化而欲作，吾將鎮之以無名之樸。無名之樸，亦將不欲，不欲以靜，天下將自正。**

**第 三 十 八 章**

**上德不德，是以有德。下德不失德，**

**是以無德。上德無為，而無以為；**

**下德為之，而有以為；上仁為之，而無以為。上義為之，而有以為。上禮為之，而莫之應，則攘臂而扔之。**

**故失道而後德，失德而後仁，失仁而後義，失義而後禮；**

**夫禮者，忠信之薄，而亂之首也。**

**前識者，道之華，而愚之始也。**

**是以大丈夫處其厚，不居其薄；處其實，不居其華，故去彼取此。**

**第 三 十 九 章**

**昔之得一者：天得一以清，地得一以寧，神得一以靈，谷得一以盈，萬物得一以生，侯王得一以為天下**

**貞，其致之一也。天無以清將恐裂，**

**地無以寧將恐發，神無以靈將恐歇**

**，谷無以盈將恐竭，萬物無以生將恐滅，侯王無以為貞而貴高將恐蹶。**

**故貴以賤為本，高以下為基。是以侯王自謂孤、寡、不穀，此其以賤**

**為本耶？非乎！故致數車無車，不**

**欲琭琭如玉，珞珞如石。**

**第 四 十 章**

**反者，道之動；弱者，道之用。天下萬物生於有，有生於無。**

**第 四十一章**

**上士聞道，勤而行之；中士聞道，若存若亡；下士聞道，大笑之，不笑不足以為道。**

**故建言有之，明道若昧，進道若退，**

**夷道若纇。上德若谷，大白若辱，**

**廣德若不足，建德若偷，質真若渝，大方無隅，大器晚成，大音希聲，**

**大象無形，道隱無名，夫唯道，善**

**貸且成。**

**第 四十二 章**

**道生一，一生二，二生三，三生萬**

**物；萬物負陰而抱陽，沖氣以為和。**

**人之所惡，唯孤、寡、不穀，而王**

**公以為稱；故物，或損之而益，或益之而損；人之所教，我亦教之。強梁者不得其死，吾將以為教父。**

**第 四 十 三 章**

**天下之至柔，馳騁天下之至堅。無有入無間， 吾是以知無為之有益。**

**不言之教，無為之益，天下希及之。**

**第 四 十 四 章**

**名與身孰親？身與貨孰多？得與亡孰病？**

**是故甚愛必大費，多藏必厚亡。**

**知足不辱，知止不殆，可以長久！**

**第 四 十 五 章**

**大成若缺，其用不敝；大盈若沖，**

**其用不窮；大直若屈，大巧若拙，**

**大辯若訥。躁勝寒，靜勝熱，清靜**

**為天下正。**

**第 四 十 六 章**

**天下有道，卻走馬以糞。天下無道，**

**戎馬生於郊。罪莫大於可欲，禍莫大於不知足。咎莫大於欲得。故知足之足，常足矣。**

**第 四 十 七 章**

**不出戶，知天下；不窺牖，見天道；**

**其出彌遠，其知彌少。**

**是以聖人不行而知，不見而名，不**

**為而成。**

**第 四 十 八 章**

**為學日益，為道日損，損之又損，以至於無為；無為而無不為。故       取**

**天下常以無事，及其有事，不足以**

**取天下。**

**第 四 十 九 章**

**聖人無常心，以百姓之心為心。善**

**者吾善之，不善者吾亦善之，德善矣。信者吾信之，不信者吾亦信之，德信矣。**

**聖人之在天下，惵惵為天下渾其心**

**。百姓皆注其耳目，聖人皆孩之。**

**第 五 十 章**

**出生入死，生之徒，十有三；死之徒，十有三；人之生，動之死地，亦十有三。夫何故？以其生生之厚。**

**蓋聞善攝生者，陸行不遇兕虎，入軍不被甲兵，兕無所投其角，虎無所措其爪，兵無所容其刃，夫何故？以其無死地。**

**第 五 十 一 章**

**道生之，德蓄之，物形之，勢成之。**

**是以萬物莫不尊道而貴德。道之尊，德之貴，夫莫之爵而常自然。**

**故道生之，德畜之，長之育之，成之熟之，養之覆之。**

**生而不有，為而不恃，長而不宰，**

**是謂玄德。**

**第 五 十 二 章**

**天下有始，以為天下母。既得其母，**

**以知其子，既知其子，復守其母；沒身不殆。**

**塞其兌，閉其門，終身不勤；開其兌，濟其事，終身不救。**

**見小曰明，守柔曰強，用其光，復**

**歸其明；無遺身殃，是謂習常。**

**第 五 十 三 章**

**使我介然有知，行於大道，唯施是**

**畏。大道甚夷，而民好徑。朝甚除，田甚蕪，倉甚虛，服文綵，帶利劍，厭飲食，財貨有餘，是謂盜竽，非道也哉！**

**第 五 十 四 章**

**善建者不拔，善抱者不脫，子孫以**

**祭祀不輟。修之於身，其德乃真；**

**修之於家，其德乃餘；修之於鄉，**

**其德乃長；修之於邦，其德乃豐；修之於天下，其德乃普。**

**故以身觀身，以家觀家，以鄉觀鄉，以邦觀邦，以天下觀天下，吾何以**

**知天下之然哉，以此。**

**第 五 十 五 章**

**含德之厚，比於赤子；毒蟲不螫，**

**猛獸不據，攫鳥不搏；骨弱筋柔而握固，未知牝牡之合而脧作，精之至也。終日號而不嗄，和之至也。知和曰常，知常曰明，益生曰祥，**

**心使氣曰強。物壯則老，謂之不道，**

**不道早已！**

**第 五 十 六 章**

**知者不言，言者不知。塞其兌，閉**

**其門，挫其銳，解其紛，和其光，同其塵，是謂玄同。故不可得而親，亦不可得而疏；不可得而利，亦不可得而害；不可得而貴，亦不可得而賤，故為天下貴。**

**第 五 十 七 章**

**以正治國，以奇用兵，以無事取天**

**下；吾何以知其然哉？以此。**

**天下多忌諱，而民彌貧；民多利器，**

**國家滋昏；人多伎巧，奇物滋起；法令滋彰，盜賊多有。**

**故聖人云：我無為而民自化，我好靜而民自正，我無事而民自富，我無欲而民自樸。**

**第 五 十 八 章**

**其政悶悶，其民醇醇；其政察察，**

**其民缺缺。禍兮福之所倚；福兮禍之所伏。孰知其極？其無正耶，正復為奇，善復為妖。**

**人之迷，其日固久。是以聖人方而不割，廉而不劌，直而不肆，光而**

**不耀。**

**第 五 十 九 章**

**治人事天莫若嗇。夫唯嗇，是謂早服；早服，謂之重積德。重積德，則無不克。無不克，則莫知其極。莫知其極，可以有國。有國之母，可以長久，是謂根深固柢，長生久視之道。**

**第 六 十 章**

**治大國，若烹小鮮；以道蒞天下，**

**其鬼不神；非其鬼不神，其神不傷**

**人；非其神不傷人，聖人亦不傷人；**

**夫兩不相傷，故德交歸焉！**

**第 六 十 一 章**

**大國者下流，天下之交，天下之牝。牝常以靜勝牡，以靜為下。故大國以下小國，則取小國；小國以下大**

**國，則取大國。故或下以取，或下**

**而取。大國不過欲兼畜人，小國不**

**過欲入事人。夫兩者各得其所欲，**

**故大者宜為下。**

**第 六 十 二 章**

**道者，萬物之奧。善人之寶，不善人之所保。美言可以市，尊行可以**

**加人。**

**人之不善，何棄之有？故立天子，**

**置三公，雖有拱璧，以先駟馬，不**

**如坐進此道。**

**古之所以貴此道者，何也？不曰：求以得，有罪以免耶，故為天下貴。**

**第 六 十 三 章**

**為無為，事無事，味無味。大小多少，報怨以德。圖難於其易，為大於其細。天下難事，必作於易。天下大事，必作於細。是以聖人終不為大，故能成其大。**

**夫輕諾必寡信，多易必多難。是以聖人猶難之，故終無難。**

**第 六 十 四 章**

**其安易持，其未兆易謀。其脆易破，其微易散。為之於未有，治之於未**

**亂。合抱之木，生於毫末；九層之臺，起於累土。千里之行，始於足**

**下。為者敗之，執者失之。**

**是以聖人無為故無敗，無執故無失。民之從事，常於幾成而敗之。慎終如始，則無敗事。**

**是以聖人欲不欲，不貴難得之貨；**

**學不學，復眾人之所過，以輔萬物**

**之自然而不敢為。**

**第 六 十 五 章**

**古之善為道者，非以明民，將以愚**

**之。民之難治，以其智多，故以智治國，國之賊；不以智治國，國之福。知此兩者亦楷式；常知楷式，**

**是謂玄德。玄德深矣遠矣；與物反**

**矣！然後乃至大順。**

**第 六 十 六 章**

**江海所以能為百谷王者，以其善下**

**之，故能為百谷王。是以聖人欲上民，必以言下之，欲先民，必以身後之。**

**是以聖人處上而民不重，處前而民不害。是以天下樂推而不厭。以其不爭，故天下莫能與之爭。**

**第 六 十 七 章**

**天下皆謂我道大似不肖。夫唯大故**

**似不肖；若肖，久矣其細也夫。我有三寶，持而寶之，一曰慈、二曰儉、三曰不敢為天下先。**

**夫慈故能勇，儉故能廣，不敢為天下先，故能成器長。今捨慈且勇，捨儉且廣，捨後且先，死矣！夫慈，以戰則勝，以守則固，天將救之，以慈衛之。**

**第 六 十 八 章**

**善為士者不武，善戰者不怒，善勝敵者不爭，善用人者為之下。是謂**

**不爭之德，是謂用人之力，是謂配**

**天，古之極。**

**第 六 十 九 章**

**用兵有言：吾不敢為主而為客；不**

**敢進寸而退尺。是謂行無行，攘無**

**臂，扔無敵，執無兵。禍莫大於輕敵，輕敵則幾喪吾寶；故抗兵相加，哀者勝矣！**

**第 七 十 章**

**吾言甚易知，甚易行。天下莫能知，莫能行。言有宗，事有君。**

**夫唯無知，是以不我知。知我者希，**

**則我貴矣；是以聖人被褐懷玉。**

**第 七 十 一 章**

**知不知，上；不知知，病。夫唯病病，是以不病；聖人不病，以其病病，是以不病。**

**第 七 十 二 章**

**民不畏威，則大威至。無狹其所居，**

**無厭其所生。夫唯不厭，是以不厭。**

**是以聖人自知不自見，自愛不自貴**

**，故去彼取此。**

**第 七 十 三 章**

**勇於敢則殺，勇於不敢則活。此兩者，或利或害。天下所惡，孰知其故？是以聖人猶難之。**

**天之道，不爭而善勝，不言而善應，**

**不召而自來，繟然而善謀。天網恢**

**恢，疏而不失。**

**第 七 十 四 章**

**民不畏死，奈何以死懼之。若使民常畏死而為奇者，吾得執而殺之。孰敢？**

**常有司殺者殺。夫代司殺者殺，是謂代大匠斲。夫代大匠斲者，希有**

**不傷其手矣！**

**第 七 十 五 章**

**民之飢，以其上食稅之多，是以飢。民之難治，以其上之有為，是以難治。民之輕死，以其求生之厚，是以輕死。**

**夫唯無以生為者，是賢於貴生。**

**第 七 十 六 章**

**人之生也柔弱，其死也堅強。萬物草木之生也柔脆，其死也枯槁。故堅強者死之徒，柔弱者生之徒。**

**是以兵強則不勝，木強則共，強大處下，柔弱處上。**

**第 七 十 七 章**

**天之道，其猶張弓乎？高者抑之，下者舉之，有餘者損之，不足者補**

**之。**

**天之道，損有餘而補不足；人之道**

**則不然，損不足以奉有餘。孰能以有餘奉天下？唯有道者。**

**是以聖人為而不恃，功成而不處，其欲不見賢耶。**

**第 七 十 八 章**

**天下柔弱，莫過於水，而攻堅強者，莫之能勝，以其無以易之。故柔勝剛，弱勝強，天下莫不知，莫能行。**

**是以聖人言：受國之垢，是謂社稷主；受國祥，是為天下王。正言若反。**

**第 七 十 九 章**

**和大怨，必有餘怨，安可以為善？**

**是以聖人執左契而不責於人。故有德司契，無德司徹。天道無親，常與善人。**

**第 八 十 章**

**小國寡民，使有什伯人之器而不用，使民重死而不遠徙，雖有舟車，無所乘之；雖有甲兵，無所陳之；使人復結繩而用之。**

**甘其食、美其服、安其居、樂其俗，鄰國相望，雞犬之聲相聞，民至老死，不相往來。**

**第 八 十 一 章**

**信言不美，美言不信；善者不辯，辯者不善；知者不博，博者不知。**

**聖人不積，既以為人己愈有，既以與人己愈多。**

**天之道，利而不害；聖人之道，為而不爭。**

**（校 編 說 明**

一、道德經乃洞真秘典，為老子畢生巨著，歷代推為群經之首。其言言哲理，句句真詮，讀之者得明正法，悟無上道。惟此經流傳二千餘年，年代久遠，或因傳抄所誤，或因手民誤植，各版字句，均有出入。茲乃參考古今版本十餘冊，相互校訂，並益以新式標點，以利讀誦，雖未敢云盡善，卻盡力矣。

**二、本經校訂參考書目如下：**

**（一）太上道德經解︱孚佑帝君全經闡義。**

**（二）太上道德真經四子古道集解︱古襄寇才質**

**集。**

**（三）太上道德寶章翼︱白玉蟾真人章句、程**

**以寧闡疏。**

**（四）太上道德真經章句訓頌︱太玄子張嗣成**

**。**

**（五）太上道德真經集註︱宋、鶴林彭耜纂集。**

**（六）道德經釋辭︱體物子岫雲王一清釋。**

**（七）道德真經註︱臨川吳澄述。**

**（八）道德經講義︱龍淵子宋常星註解。**

**（九）老子讀本︱陳恨水編註。**

**（十）道德經聖解︱文山遯叟蕭天石註。**

**（十一）老子的智慧︱曹乙賢編譯。**

**（十二）老子的智慧︱任法融註解。**

**（十三）道德經註釋︱圓嶠山紫霞洞主人涌葢**

**生註。**

**（十四）老子︱河上公註、吉林科學技術出版**

**社。**

**（十五）老子義疏註︱吳靜宇註、大眾書局。**

**【太 上 清 靜 經︼**

**老君曰：**

**大道無形，生育天地。大道無情，運行日月。大道無名，長養萬物。吾不知其名，強名曰道。**

**夫道者，有清有濁，有動有靜，天清地濁，天動地靜，男清女濁，男動女靜，降本流末，而生萬物，清者濁之源，動者靜之基，人能常清靜，天地悉皆歸。**

**夫人神好清，而心擾之，人心好靜，而慾牽之。常能遣其慾，而心自靜，澄其心，而神自清。自然六慾不生，三毒消滅。所以不能者，為心未澄，慾未遣也。能遣之者，內觀其心，心無其心。外觀其形，形無其形。遠觀其物，物無其物。三者既悟，惟見於空。觀空亦空，空無所空。所空既無，無無亦無。無無既無，湛然常寂。寂無所寂，慾豈能生。慾既不生，即是真靜。真常應物，真常得性，常應常靜，常清靜矣。如此清靜，漸入真道。既入真道，名為得道。雖名得道，實無所得，為化眾生，名為得道。能悟之者，可傳聖道。**

**太上老君曰：**

**上士無爭，下士好爭。上德不德，下德執德。執著之者，不明道德。眾生所以不得真道者，為有妄心。既有妄心，即驚其神。既驚其神，**

**即著萬物。既著萬物，即生貪求。**

**既生貪求，即是煩惱。煩惱妄想，憂苦身心，便遭濁辱，流浪生死，常沉苦海，永失真道。真常之道，悟者自得。得悟道者，常清靜矣。**

**【黃帝陰符經︼**

**上篇**

**觀天之道，執天之行，盡矣。天有五賊，見之者昌。五賊在心，施行於天。宇宙在乎手，萬化生乎身。天性人也；人心機也。立天之道，以定人也。天發殺機，星辰隱伏；地發殺機，龍蛇起陸；人發殺機，**

**天地反覆；天人合發，萬變定基。**

**性有巧拙，可以伏藏。九竅之邪，在乎三要，可以動靜。火生於木，**

**禍發必克；奸生於國，時動必潰。知之修煉，謂之聖人。**

**中篇**

**天生天殺，道之理也。天地，萬物**

**之盜；萬物，人之盜；人，萬物之**

**盜。三盜既宜，三才既安。故曰：食其時，百骸理；動其機，萬化安。人知其神之神，不知不神之所以神**

**。日月有數，大小有定，聖功生焉，神明出焉。其盜機也，天下莫能見，莫能知。君子得之固躬，小人得之輕命。**

**下篇**

**瞽者善聽，聾者善視。絕利一源，用師十倍。三返晝夜，用師萬倍。心生於物，而死於物，機在目。天之無恩而大恩生。迅雷烈風，莫不蠢然。至樂性餘，至靜性廉。**

**天之至私，用之至公。禽之制在**

**炁。生者死之根，死者生之根。恩**

**生於害，害生於恩。沉水入火，自**

**取滅亡。**

**愚人以天地文理聖，我以時物文理哲。人以愚虞聖，我以不愚虞聖；人以奇期聖，我以不奇期聖。**

**自然之道靜，故天地萬物生。天地**

**之道浸，故陰陽勝。陰陽相推，而**

**變化順矣。是故聖人知自然之道不**

**可違，因而制之，至靜之道。律曆**

**所不能契。爰有奇器，是生萬象，八卦甲子，神機鬼藏。陰陽相勝之術，昭昭乎進於象矣。**